Návrh na určenie gestorských ústredných orgánov štátnej správy a niektorých orgánov verejnej moci zodpovedných za prebratie a aplikáciu smerníc

Návrh na určenie gestorských ústredných orgánov štátnej správy a niektorých orgánov verejnej moci zodpovedných za prebratie a aplikáciu smerníc sa predkladá na základe bodu C.1. uznesenia vlády Slovenskej republiky č. 1232 z 13. novembra 2002 v znení bodu C.1. uznesenia vlády Slovenskej republiky č. 477 z 19. septembra 2012 a predstavuje štyridsiatu ôsmu aktualizáciu pôvodného gestorstva smerníc prijatého uznesením vlády Slovenskej republiky č. 962 z 10. októbra 2001.
Primárnym cieľom návrhu je rozdelenie zodpovednosti jednotlivých ministerstiev, ostatných ústredných orgánov štátnej správy a niektorých orgánov verejnej moci za prebratie smerníc do vnútroštátneho právneho poriadku Slovenskej republiky. V neposlednom rade materiál poskytuje prehľad o najnovšie prijatých smerniciach, ktoré boli publikované v Úradnom vestníku Európskej únie v predchádzajúcom polroku.
Podľa článku 288 Zmluvy o fungovaní Európskej únie (ďalej len „ZFEÚ“) smernice predstavujú záväzné právne akty vo vzťahu k tým členským štátom, ktorým sú určené, a to vzhľadom na výsledok, ktorý sa má úpravou obsiahnutou v smernici dosiahnuť. Voľba foriem a metód zosúladenia vnútroštátneho právneho poriadku, prijatia transpozičných opatrení potrebných na zabezpečenie vynútiteľnosti a riadnej aplikácie predmetnej smernice sú ponechané na výber členským štátom. Takýto postup rešpektuje existujúce legislatívne tradície jednotlivých členských štátov a zároveň im dáva možnosť prispôsobiť znenie transpozičného opatrenia z hľadiska terminológie a štruktúry tak, aby vytvoril s ostatnými súčasťami vnútroštátneho právneho poriadku konzistentný celok.   
	Aby sa právna úprava obsiahnutá v smerniciach mohla náležite aplikovať v každodennom živote, je potrebné prebrať celú jej normatívnu časť vrátane príloh, takým spôsobom a do takých vnútroštátnych zákonov, iných právnych predpisov a správnych opatrení, aby bolo zabezpečené účinné uplatňovanie a vymožiteľnosť tam obsiahnutých pravidiel správania sa.
	   Povinnosť zabezpečiť legislatívny súlad vnútroštátneho právneho poriadku so smernicou majú gestori a v prípade potreby určení spolugestori v závislosti od ich vecnej právomoci a kompetenčnej príslušnosti podľa zákona č. 575/2001 Z. z. o organizácii činnosti vlády 
a organizácii ústrednej štátnej správy v znení neskorších predpisov alebo podľa ďalších osobitných zákonných právnych úprav. Za gestora sa určuje ten rezort, ktorého sa z hľadiska vecnej pôsobnosti týka prevažná časť právnej úpravy obsiahnutej v príslušnom právnom akte Európskej únie. Prihliada sa aj na právny základ prijatia a na odôvodnenie právnej úpravy. V prípade, že sa právna úprava týka kompetencie viacerých rezortov, určí/ia sa aj spolupracujúci/e rezort/y – spolugestor/i. Gestor a spolugestor v úzkej súčinnosti uskutočňujú koordinovanú transpozíciu príslušnej smernice a podieľajú sa na legislatívnych prácach, ktoré sú s tým spojené. Gestor so spolugestorom sú potom zodpovední aj za náležitú aplikáciu pravidiel, ktoré boli predmetom transpozície konkrétnej smernice.
Náležitá implementácia smernice vyžaduje v niektorých prípadoch aj vyhotovenie a zasielanie správ, analýz, tabuliek zhody či štatistických údajov, príp. iných informácií, ktoré smernica vyžaduje, a to príslušným inštitúciám Európskej únie. Táto aktivita predstavuje nelegislatívnu stránku činnosti gestora a spolugestora. Sem patrí aj požiadavka jasnej a neodkladnej notifikácie - oznamovania tých zákonov, iných právnych predpisov, správnych opatrení, prípadne aj judikatúry vnútroštátnych súdov, ktoré podľa názoru členského štátu zabezpečujú splnenie jednotlivých požiadaviek, ktoré náležitá implementácia smernice vyžaduje. Notifikáciu národnej legislatívy, ktorou sa transpozícia smernice vykoná, uskutočňuje gestor, v prípade potreby spolu so spolupracujúcim rezortom, prostredníctvom formulára podpísaného štatutárnym orgánom príslušného ústredného orgánu štátnej správy (príp. iného orgánu verejnej moci). Informácie z notifikačného formulára sa následne vkladajú do notifikačnej databázy Európskej komisie. Vkladanie informácií do notifikačnej databázy za Slovenskú republiku zabezpečuje sekcia vládnej legislatívy Úradu vlády Slovenskej republiky. Informácie poskytované v tejto súvislosti by mali, v odôvodnených prípadoch (ak to požaduje samotná smernica), obsahovať jeden alebo viacero vysvetľujúcich dokumentov, ktoré môžu mať formu tabuliek zhody alebo iného dokumentu, ktorý bude vysvetľovať vzťah medzi jednotlivými zložkami smernice a príslušnými časťami vnútroštátnych transpozičných a vykonávacích nástrojov. Je potrebné osobitne upozorniť na skutočnosť, že absencia notifikácie, prípadne neúplná notifikácia sa tiež považuje za porušenie povinností podľa ZFEÚ a Zmluvy o Európskej únii a má rovnaké následky ako neprijatie transpozičných opatrení. Keďže ide o povinnosti, ktoré v zmysle zmluvy musia členské štáty nevyhnutne splniť, aby bolo možné konštatovať úplné prebratie a náležitú implementáciu smernice, gestor a spolugestor analogicky zodpovedajú aj za splnenie takýchto nelegislatívnych požiadaviek, vyplývajúcich z tohto druhu právnych aktov Európskej únie.  
Gestorstvo a spolugestorstvo k smerniciam je možné predbežne určiť na základe bodu B.2. uznesenia vlády Slovenskej republiky č. 553 zo 16. júna 2004. V prípadoch, v ktorých bolo gestorstvo takto predbežne určené, je v zmysle vyjadrenia dotknutého rezortu uvedený konkrétny právny predpis, ktorý zabezpečí transpozíciu. V ostatných prípadoch sa vychádzalo pri určovaní transpozičných opatrení z informácií dostupných v dokumentoch a informačných systémoch, ktoré súvisia s koordináciou európskych záležitostí a už uskutočnenou transpozíciou európskej legislatívy (Notifikačná databáza Európskej komisie, predbežné stanoviská k návrhom právnych aktov Európskej únie, tabuľky zhody a pod.). 
Určenie gestorstva smerníc schválených uznesením vlády Slovenskej republiky je pre gestora a spolugestora záväzné. Výmena gestora, či spolugestora (vrátane jeho/ich doplnenia, či vypustenia) je možná len po vzájomnej dohode dotknutých rezortov a po písomnom oznámení takejto dohody sekcii vládnej legislatívy Úradu vlády Slovenskej republiky, odboru aproximácie práva, ktorý následne vyznačí predmetnú zmenu v databáze notifikácie smerníc.
Gestor a spolugestor, ako predkladatelia právneho predpisu, musia v rámci zabezpečenia náležitej transpozície smernice, brať do úvahy aj dĺžku vnútroštátneho legislatívneho procesu, keďže termín prebratia smernice znamená konečný termín, dokedy musí byť slovenský právny predpis prijatý, platný a účinný a prebratie smernice musí byť riadne notifikované. 
Skoršie prebratie smernice zabezpečí dostatočný časový priestor, na jednej strane pre adresátov vnútroštátneho právneho predpisu sa s ním oboznámiť a pripraviť sa na jeho aplikáciu a na druhej strane pre orgány verejnej moci na náležité zabezpečenie fungovanie administratívnych, technických a iných aspektov, ktoré s transpozíciou smernice súvisia. Gestor (v prípade potreby v spolupráci so spolugestorom/-mi) zodpovedný za prebratie konkrétnej smernice EÚ by mal začať s prípravou vnútroštátneho transpozičného opatrenia čo najskôr.
Nedodržanie povinnosti prebrať smernicu riadne a včas neznamená zánik povinnosti členského štátu splniť túto povinnosť bezodkladne. Naopak, predstavovalo by to priame porušenie povinnosti podľa článku 288 ZFEÚ v spojitosti s článkom 4 Zmluvy o Európskej únii a Slovenská republika by sa vystavila nebezpečenstvu začatia konania pre nesplnenie povinností členského štátu podľa čl. 258 ZFEÚ a nasl. V prípade, že by Súdny dvor EÚ rozhodol o porušení povinnosti, je členský štát povinný prijať potrebné opatrenia (článok 260 ods. 1 ZFEÚ). Ak by sa Európskej komisii nezdali tieto opatrenia dostatočné, môže opätovne iniciovať konanie na Súdnom dvore EÚ (článok 260 ods. 2 ZFEÚ). V rámci tejto druhej fázy konania už reálne hrozí nebezpečenstvo uloženia paušálnej pokuty a/alebo penále. Jedným z kritérií pre ukladanie pokút je aj časový údaj o tom, ako dlho trvalo porušovanie zmluvy. Preto pri omeškaní s prebratím smernice je potrebné čo najskôr, bez zbytočného odkladu, odstrániť vzniknutý transpozičný deficit.
V tejto súvislosti je potrebné upozorniť na špecifickú úpravu obsiahnutú v článku 260 
ods. 3 ZFEÚ, podľa ktorej, ak si členský štát nesplnil svoju zmluvnú povinnosť oznámiť opatrenie, ktorým transponoval smernicu prijatú v súlade s legislatívnym postupom, môže Európska komisia predložiť vec Súdnemu dvoru EÚ spolu s návrhom primeranej výšky paušálnej pokuty alebo penále, ktoré má dotknutý členský štát zaplatiť. Lisabonská zmluva teda umožnila Európskej komisii už v prvej fáze konania navrhnúť Súdnemu dvoru EÚ, aby uložil členskému štátu zaplatiť paušálnu pokutu alebo penále bez toho, aby sa prikročilo k druhej fáze konania pred Súdnym dvorom EÚ. Na uplatnenie finančných sankcií zo strany Súdneho dvora EÚ nie je v tomto prípade nevyhnutná existencia predchádzajúceho rozhodnutia, ktorým by sa vyslovilo nesplnenie povinností členským štátom. Tejto skutočnosti je potrebné prikladať náležitú pozornosť, a preto bude identifikácia smerníc legislatívnej povahy, prijatých v súlade s legislatívnym postupom, vyznačovaná aj v prílohe k tomuto materiálu (LA – legislatívny akt; NLA – nelegislatívny akt).
Na smernice, ktoré sú právne záväznými nelegislatívnymi aktmi, nie je možné tento jednofázový postup ukladania sankcií uplatniť a Európska komisia môže v rámci konania začatého za porušenie povinnosti náležite prebrať takúto smernicu, využiť štandardný dvojfázový proces konania popísaný vyššie.
Materiál obsahuje 11 smerníc, ktoré boli publikované v Úradnom vestníku Európskej únie od 1. februára 2025 do 31. júla 2025. 

P. č.
	Celexové číslo smernice	Smernica	Termín prebratia najneskôr do	Gestor	Spolu-
gestor	Návrh slovenského právneho predpisu, do ktorého  bude smernica transponovaná
 	Publikované v	
1.		32025L0290
(NLA)	Delegovaná smernica Komisie (EÚ) 2025/290 zo 4. októbra 2024, ktorou sa mení smernica Európskeho parlamentu a Rady 2009/43/ES, pokiaľ ide o aktualizáciu zoznamu výrobkov obranného priemyslu v súlade s aktualizovaným Spoločným zoznamom vojenského materiálu Európskej únie z 19. februára 2024	31. 05. 2025	MH SR		Smernica bola prebratá opatrením Ministerstva hospodárstva Slovenskej republiky č. 1/2025 z 29. mája 2025, ktorým sa vydáva zoznam výrobkov obranného priemyslu (oznámenie č. 133/2025 Z. z.). 	Ú. v. EÚ L, 2025/290, 21. február 2025	
2.		32025L0425
(LA)	Smernica Rady (EÚ) 2025/425 z 18. februára 2025, ktorou sa mení smernica 2006/112/ES, pokiaľ ide o elektronické potvrdenie o oslobodení od dane z pridanej hodnoty	30. 06. 2031	MF SR		Smernica bude prebratá zákonom, ktorým sa mení a dopĺňa zákon č. 222/2004 Z. z. o dani z pridanej hodnoty v znení neskorších predpisov.	Ú. v. EÚ L, 2025/425, 28. február 2025	
3.		32025L0516
(NLA)	Smernica Rady (EÚ) 2025/516 z 11. marca 2025, ktorou sa mení smernica 2006/112/ES, pokiaľ ide o pravidlá DPH pre digitálny vek	14. 04. 2025 (transpozičná lehota vo vzťahu k článku 1 ods. 2 a 3 smernice – dobrovoľná transpozícia)
31. 12. 2026
(transpozičná lehota vo vzťahu k článku 2 smernice)
 30. 06. 2028
(transpozičná lehota vo vzťahu k článku 3 smernice)
30. 06. 2029
(transpozičná lehota vo vzťahu k článku 4 smernice)
30. 06. 2030
(transpozičná lehota vo vzťahu k článku 5 smernice) 	MF SR		Smernica bude prebratá zákonom, ktorým sa mení a dopĺňa zákon č. 222/2004 Z. z. o dani z pridanej hodnoty v znení neskorších predpisov.	Ú. v. EÚ L, 2025/516, 25. marec 2025	
4.		32025L0794
(LA)	Smernica Európskeho parlamentu a Rady (EÚ) 2025/794 zo 14. apríla 2025, ktorou sa menia smernice (EÚ) 2022/2464 a (EÚ) 2024/1760, pokiaľ ide o dátumy, od ktorých majú členské štáty uplatňovať určité požiadavky na vykazovanie informácií o udržateľnosti podnikov a náležitú starostlivosť podnikov v oblasti udržateľnosti 	31. 12. 2025	MF SR	MH SR	Smernica bude prebratá zákonom, ktorým sa mení a dopĺňa zákon č. 431/2002 Z. z. o účtovníctve v znení neskorších predpisov.
	Ú. v. EÚ L, 2025/794, 16. apríl 2025	
5.		32025L0811
(NLA)	Delegovaná smernica Komisie (EÚ) 2025/811 z 19. februára 2025, ktorou sa mení príloha I k smernici Európskeho parlamentu a Rady 2002/59/ES, pokiaľ ide o informácie, ktoré sa majú oznamovať systémom hlásenia lodí	19. 11. 2025	MD SR			Ú. v. EÚ L, 2025/811, 28. apríl 2025	
6.		32025L0872
(LA)	Smernica Rady (EÚ) 2025/872 zo 14. apríla 2025, ktorou sa mení smernica 2011/16/EÚ o administratívnej spolupráci v oblasti daní	31. 12. 2025
31. 12. 2027
(transpozičná lehota vo vzťahu k článku 1 bodu 8 smernice)	MF SR		Smernica bude prebratá:
-	zákonom, ktorým sa mení a dopĺňa zákon č. 507/2023 Z. z. o dorovnávacej dani na zabezpečenie minimálnej úrovne zdanenia nadnárodných skupín podnikov a veľkých vnútroštátnych skupín a o doplnení zákona č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov v znení zákona č. 355/2024 Z. z.
-	zákonom, ktorým sa mení a dopĺňa zákon č. 442/2012 Z. z. o  medzinárodnej pomoci a spolupráci pri správe daní v znení neskorších predpisov.	Ú. v. EÚ L, 2025/872, 6. máj 2025	
7.		32025L1079
(NLA)	Vykonávacia smernica Komisie (EÚ) 2025/1079 z 2. júna 2025, ktorou sa menia smernice 2003/90/ES a 2003/91/ES, pokiaľ ide o protokoly na skúšanie určitých odrôd poľnohospodárskych rastlinných druhov a druhov zeleniny	31. 12. 2025
	MPRV SR		Smernica bude prebratá nariadením vlády Slovenskej republiky, ktorým sa mení a dopĺňa nariadenie vlády Slovenskej republiky č. 50/2007 Z. z. o registrácii odrôd pestovaných rastlín v znení neskorších predpisov.	Ú. v. EÚ L, 2025/1079, 3. jún 2025	
8.		32025L1223
(NLA)	Delegovaná smernica Komisie (EÚ) 2025/1223 z 10. apríla 2025, ktorou sa mení smernica Európskeho parlamentu a Rady 2005/36/ES, pokiaľ ide o minimálne požiadavky na odbornú prípravu pre povolanie veterinárneho lekára	10. 04. 2027
	MPRV SR		Smernica bude prebratá zákonom, ktorým sa mení a dopĺňa zákon č. 442/2004 Z. z. o súkromných veterinárnych lekároch, o Komore veterinárnych lekárov Slovenskej republiky a o zmene a doplnení zákona č. 488/2002 Z. z. o veterinárnej starostlivosti a o zmene niektorých zákonov v znení neskorších predpisov v znení neskorších predpisov.	Ú. v. EÚ L, 2025/1223, 20. jún 2025	
9.		32025L1237
(LA)	Smernica Európskeho parlamentu a Rady (EÚ) 2025/1237 zo 17. júna 2025, ktorou sa mení smernica Rady 92/43/EHS, pokiaľ ide o úroveň ochrany vlka (Canis lupus)	15. 01. 2027
	MŽP SR		V určenej lehote na transpozíciu smernice Slovenská republika oznámi EK, že transpozícia smernice je uskutočnená už platnou a účinnou vyhláškou Ministerstva životného prostredia Slovenskej republiky č. 170/2021 Z. z., ktorou sa vykonáva zákon č. 543/2002 Z. z. o ochrane prírody a krajiny v znení neskorších predpisov v znení vyhlášky Ministerstva životného prostredia Slovenskej republiky č. 423/2024 Z. z.	Ú. v. EÚ L, 2025/1237, 24. jún 2025	
10.		32025L1442
(NLA)	Smernica Komisie (EÚ) 2025/1442 z 18. júla 2025, ktorou sa mení smernica 2006/111/ES, pokiaľ ide o vykazovacie povinnosti	Smernica nemá určenú lehotu na transpozíciu	MF SR		Smernica bude prebratá zákonom, ktorým sa mení a dopĺňa zákon č. 431/2002 Z. z. o účtovníctve v znení neskorších predpisov.
	Ú. v. EÚ L, 2025/1442, 21. júla 2025	
11.		32025L1539
(LA)	Smernica Rady (EÚ) 2025/1539 z 18. júla 2025, ktorou sa mení smernica 2006/112/ES, pokiaľ ide o pravidlá v oblasti DPH týkajúce sa zdaniteľných osôb, ktoré uľahčujú predaj dovážaného tovaru na diaľku, a o uplatňovaní osobitnej úpravy pre predaj tovaru na diaľku dovážaného z tretích území alebo tretích krajín a osobitných úprav pre priznávanie a platbu DPH pri dovoze	30. 06. 2028	MF SR 		Smernica bude prebratá zákonom, ktorým sa mení a dopĺňa zákon č. 222/2004 Z. z. o dani z pridanej hodnoty v znení neskorších predpisov.	Ú. v. EÚ L, 2025/1539, 25. júl 2025	
__________________
LA - Všeobecne záväzný právny akt, pri ktorom Európska komisia môže využiť postup upravený v článku 260 ods. 3 Zmluvy o fungovaní Európskej únie – pri neoznámení transpozičných opatrení v rámci transpozičnej lehoty, môže Európska komisia v rámci predloženia veci Súdnemu dvoru navrhnúť aj primeranú výšku paušálnej pokuty alebo penále, ktoré má členský štát zaplatiť. 
NLA – Všeobecne záväzný právny akt, pri ktorom Európska komisia nemôže využiť postup upravený v článku 260 ods. 3 Zmluvy o fungovaní Európskej únie.